Taiteilijain taivas
Ei siellä viini virtaa, sada manna,
 ei Hourit kauniit siellä karkeloi,
 ei symbaalein, ei huiluin hurma soi,
 ei autuaita auerpatjat kanna.

 Nää ilot kaikki, Herra, niille anna,
 min sielu muuhun pyrkiä ei voi! –
 Sen taivaan jokaiselle Luoja loi,
 kuin kunkin aatos tääll’ on aavistanna.

 On taide täällä valon varjo vaan
 ja totuus tääll’ on kuvaa, kuorta vainen
 ja kauneus on kahlehissa maan.

 Mut siell’ ei sido meitä muoto, aine,
 ei tarvis siellä talttaa, sanaakaan,
 ja symbaaleitta soipi soiton laine.